Letupan bunga api Pasar San Pablito 2016

Pada 20 Disember 2016, satu letupan bunga api berlaku dekat Pasar San Pablito di Tultepec, utara Bandaraya Mexico. Sekurang-kurangnya 31 orang terbunuh dan mencederakan 72 orang yang lain.

 Latar belakang 
Tultepec mempunyai budaya dan industri bunga api, dengan sejarah selama 200 tahun dalam pembuatan bunga api. Kira-kira 65% penduduk di bandar itu terlibat secara langsung atau tidak langsung dengan penghasilan bunga api. Menurut Institut Piroteknik Mexico (Instituto Mexiquense de la Pirotecnia), 436 bengkel dan peruncit bunga api telah didaftarkan di bawah perbandaran Tultepec. Pasar San Pablito merupakan pusat utama untuk bunga api buatan tangan di Mexico. Bandar ini telah mengguna pakai langkah-langkah keselamatan yang baru berikutan letupan berkaitan bunga api pernah berlaku pada 2005 dan 2006.

 Letupan 
Letupan berlaku lebih kurang 15:00 CST (21:00 UTC). Menurut Setiausaha Pemerintah Negeri Mexico, José Manzur Quiroga, 32 orang maut, dengan sekurang-kurangnya 59 lagi tercedera. Daripada mangsa yang maut, 26 orang daripadanya meninggal di tempat kejadian dan enam lagi di hospital. Bagi yang tercedera, 46 individu telah dimasukkan ke hospital, di mana lima orang daripadanya dalam keadaan yang kritikal.

Enam orang kanak-kanak juga berada dalam kalangan yang tercedera dan seorang kanak-kanak perempuan daripada mereka terbakar 90% di badannya. Sebaik sahaja mereka stabil dan penjaga telah dihubungi, kanak-kanak ini dirancang untuk dipindahkan ke Hospital Shriners untuk Kanak-kanak di Galveston, Texas, Amerika Syarikat untuk mendapatkan rawatan. Rumah-rumah berdekatan insiden tersebut rosak teruk dan banyak kawasan pasar telah musnah dalam letupan.

Sebab letupan masih belum diketahui, tetapi sumber awal mengatakan bahawa serbuk letupan daripada bunga api mtelah memulakan letupan tersebut. Lebih kurang 300 tan bunga api dilaporkan telah berada di pasar itu.

Reaksi
José Manzur yang mewakili pemerintah negeri Mexico mengatakan bahawa kesemua bil-bil perubatan dan pengebumian bagi yang tercedera atau maut akan ditanggung oleh pihak pemerintah. Presiden Enrique Peña Nieto mengutuskan kawat takziah dan mengarahkan agensi persekutuan untuk menyelaras secara bersama dengan pihak berkuasa negeri bagi membantu keluarga yang terkesan terutamanya dari segi jagaan perubatan. Germán Galicia Cortes, presiden Pasar San Pablito, berkata para penjaja akan menerima bantuan pemerintah bagi membantu mereka menanggung kerugian dan membuka semula pasar. Pejabat Peguam Negara Mexico telah memulakan siasatan mengenai insiden tersebut dengan penyiasat forensik telah dihantar ke kawasan kejadian pada 21 Disember.

 Rujukan 

Kategori:2016 di Mexico
Kategori:Bencana industri 2016
Kategori:Kemalangan dan kejadian bunga api